Nikolajus Milenskis

Nikolajus Milenskis (1907 m. rugsėjo 24 d. Marijampolėje – 1990 m. gegužės 28 d. Kaune) – Lietuvos inžinierius mechanikas, šiluminės fizikos tyrimų Lietuvoje pradininkas.

 Biografija 
Mokėsi Marijampolės realinėje gimnazijoje, kurioje pirmenybė buvo teikiama gamtos mokslams, 1927 m. baigė Marijampolės Rygiškių Jono gimnaziją. Tais pačiais metais įstojo į Kauno Vytauto Didžiojo universiteto (VDU) Gamtos ir matematikos fakultetą. Studijuodamas dirbo įvairius darbus, tačiau studijų nebaigė, grįžo į Marijampolę.

1936–1937 m. Kauno karo mokyklos aspirantų skyriaus klausytojas, po metų gavo artilerijos jaunesniojo leitenanto laipsnį. 1938–1940 m. mokytojavo Rygiškių Jono berniukų gimnazijoje, Marijampolės mokytojų seminarijoje, dėstė matematiką, fiziką, chemiją. 1940 m. liepos-spalio mėn. Marijampolės miesto Vykdomojo komiteto pirmininkas. 1943 m. baigė VDU Technologijos fakulteto Mechanikos skyrių.https://vikis.lt/energetikai/index.php/Nikolajus_Milenskis

Nuo 1944 m. VDU (1946–1950 m. Kauno universitetas, 1950–1990 m. Kauno politechnikos institutas) dėstytojas, 1947 m. gruodžio 9 d. – 1966 m. liepos 1 d. Mechanikos fakulteto dekanas. 1947–1950 m. Teorinės mechanikos katedros, 1949–1951 m. Lietuvos žemės ūkio akademijos Šiluminės technikos ir žemės ūkio elektrifikacijos katedros, 1951–1974 m. Kauno politechnikos instituto Šiluminės energetikos katedros vedėjas; nuo 1948 m. docentas.

Palaidotas Petrašiūnų kapinėse.https://cemety.lt/public/deceaseds/1688760

 Mokslinė veikla 
Tyrimų sritis – prietaisai statybinių medžiagų termoizoliacinėms savybėms nustatyti, nustatymo metodai, užrašomųjų prietaisų konstravimas, skystojo kuro išpurškimo ir degimo problemos. Daug prisidėjo kuriant lietuviškąją technikos terminiją.

 Bibliografija 
 Bendroji šiluminė technika: vadovėlis (su kitais). – Vilnius: Mintis, 1974. – 570 p.: iliustr.

 Šaltiniai 

Kategorija:Lietuvos energetikai
Kategorija:Lietuvos terminologai
Kategorija:VDU dėstytojai
Kategorija:KTU dėstytojai